उर्दू के विपुल और समृद्ध साहित्य को हिन्दी पाठकों तक अनुवाद के माध्यम से पहुँचाने का काम जिन लेखकों ने किया है, उनमें शकील सिद्दीकी प्रमुख हैं। ऐसी करीब डेढ़ दर्जन पुस्तकें होंगी जिनका अनुवाद या सम्पादन इन्होंने किया है। मिर्जा हादी रूस्वा, जमीला हाशमी, फहमीदा रियाज, सआदत हसन मंटो, वाजिद अली शाह, रामलाल, सरवत् खान, मेजर इसहाक, जाहिदा हिना जैसे उर्दू के मशहूर लेखकों का साहित्य इनके अनुवाद के माध्यम से हम हिन्दी पाठकों तक पहुँचा हैं। यही नहीं, ‘पहल’ के पाकिस्तान उर्दू कलम विशेषांक, ‘वसुधा’ के फैज और सज्जाद जहीर विशेषांक के सम्पादन में भी इनका योगदान रहा है। आज जब उर्दू की घोर उपेक्षा हो रही है, उसे साम्प्रदायिक नजरिये से एक खास सम्प्रदाय से जोड़कर देखा जा रहा है तथा उर्दू विरोधी माहौल तैयार किया जा रहा है, ऐसे में उर्दू के प्रगतिशील, यथार्थवादी तथा धर्मनिरपेक्ष साहित्य को हिन्दी समाज तक लाने का शकील सिद्दीकी का यह कार्य अत्यन्त महत्वपूर्ण है।